### 8.      Beslutning om anlægsbevilling samt prioritering vedrørende asfaltarbejder og andre belægningsprojekter i byområder i 2017

**Åbent**

Sagsnr.: 326-2016-59092       J.nr.: 05.01.02           Dokumentnr.:
326-2016-425211

**Sagstype**

Beslutning.

**Resume og sagens baggrund**

På investeringsoversigten for 2017 er der afsat i alt 17,8
mio. kr. til den ordinære vejvedligeholdelse (inklusiv funktionskontrakten), og
herudover er der afsat i alt 10 mio. kr. til ekstraordinære belægningsarbejder
i 2017.

Indeholdt i den ordinære vejvedligeholdelse er dels betaling
af funktionskontrakten med Tina Andreasen, som vedrører vedligeholdelsen af kommunens
veje i landområder, samt ekstraarbejder, kantarbejder og tilsyn i forbindelse
med kontrakten og dels de årlige asfalt- og belægningsarbejder i byområder.
Inden for den ekstraordinært afsatte ramme skal der udføres belægningsarbejder
i byområder.

**Indstillinger**

Direktøren indstiller,

1. at der træffes
beslutning om valg af asfalt- og øvrige belægningsarbejder i 2017 i henhold til
projektlisten i Bilag 1,

2. at
administrationen bemyndiges til at prioritere yderligere belægningsopgaver i
det omfang, der er brug for det i forhold til den økonomiske ramme, der er
afsat,

3. at der gives en
anlægsbevilling på 10 mio. kr. til ekstraordinær vejvedligeholdelse i 2017, 2,3
mio. kr. til ekstraarbejder, kantarbejder og tilsyn, samt en anlægsbevilling
til vejvedligeholdelse i byområder på 7,1 mio. kr.,

4. at arbejderne udføres efter
afholdelse af et 1-årigt udbud, og

5. at den samlede årlige
rådighedsramme på 17,8 mio. kr. frigives frem til år 2025.

**Behandling**

Teknik- og Miljøudvalget, Økonomiudvalg,
Kommunalbestyrelsen.

**Sagsfremstilling**

I denne sag skal der træffes beslutning om henholdsvis
frigivelse af rådighedsbeløb samt prioritering af de pågældende rådighedsbeløb.

*Frigivelse af rådighedsbeløb til vejvedligeholdelse*

På investeringsoversigten for 2017 er der afsat 17,8 mio.
kr. til ordinær vejvedligeholdelse (inklusiv funktionskontrakten).

Herudover er der på investeringsoversigten for 2017 afsat 10
mio. kr. til ekstraordinær vejvedligeholdelse i byområder i 2017 under
forudsætning af, at det samlede anlægsniveau på landsplan kan holdes inden for
det aftalte niveau. Det ligger nu fast, at anlægsrammen er overholdt.

Indeholdt i den ordinære vejvedligeholdelse er der afsat et
beløb på 8,2 mio. kr. til betaling af funktionskontrakten med Tina Andreasen, som
vedrører vedligeholdelsen af kommunens veje i landområder. Herudover er der
afsat cirka 2,3 mio. kr. til ekstraarbejder, kantarbejder og tilsyn med
funktionskontrakten.

I den ordinære vejvedligeholdelse er der endvidere afsat
cirka 7,1 mio. kr. til belægningsarbejder i byområder.

De beløb, der knytter sig til funktionskontrakten, er ved
kontraktens indgåelse frigivet for alle de femten år, hvor kontrakten løber.
Dog ikke beløbet til ekstraarbejder, kantarbejder og tilsyn med
funktionskontrakten. Dette blev frigivet for en 3-årig periode. Beløbet skal nu
frigives hvert år. Beløbet til belægningsarbejder i byområder har tidligere
været frigivet for en 4-årig periode i forbindelse med indgåelsen af en 4-årig
partneringaftale, og beløbet skal nu frigives fra rådighedsrammen hvert år.

I nærværende sag søges der derfor om frigivelse af
henholdsvis 2,3 mio. kr. til ekstraarbejder, kantarbejder og tilsyn, 7,1 mio.
kr. til den ordinære vejvedligeholdelse i byområder og 10 mio. kr. til den i
2017 ekstraordinært besluttede vejvedligeholdelse.

*Prioritering af vejvedligeholdelsen*

Det igangværende arbejde med vejkapitalanalysen for
byområder forventes først færdigt i marts 2017 og kan således ikke som helhed
indgå som prioriteringsgrundlag for asfaltarbejderne i 2017. Der foreligger dog
pt. en vurdering af afstribningssituationen i byområderne, som viser et
efterslæb med afstribning.

I forbindelse med udbud af belægningsopgaverne i 2017 er der
indgået en rådgiveraftale med henblik på udbud og tilsyn. Belægningsarbejderne
forventes at omfatte asfalt på veje og pladser samt renoveringer af kantsten og
fortove. I udbuddet tænkes også indarbejdet en rammeaftale for
belægningsarbejder som følge af den kommunale "Få det nu
fixet"-pulje, som er afsat i 2017. Rådgiveren kan eventuelt involveres i
beskrivelser og tilsynsopgaver på de enkelte projekter under puljen, men også
kommunens Entreprenørservice kan involveres i projekter under puljen.

På baggrund af en drøftelse i Teknik- og Miljøudvalget i
december 2016 er der i Bilag 1 vist en projektliste med forslag til overordnet prioritering
af projekter i 2017. Listen er dannet ud fra indkomne ønsker, udtræk af
kommunens vejdatabase og med det for øje at tilgodese en passende geografisk
fordeling imellem kommunens byområder og en passende fordeling mellem veje,
pladser og fortove samt en blanding af projekter med et vist volumen og mindre
projekter, der kan være en stor forbedring på de pågældende lokaliteter. Mange
af vejene på listen har endnu ikke været besigtiget, men i listen er med grønt
markeret de vejstrækninger som med størst sikkerhed forventes gennemført, se endvidere kortet i Bilag 2.

I prioriteringen er der forsøgt koordineret med Kalundborg
Forsyning i forhold til deres ledningsarbejder. Der er dog løbende behov for
koordinering, ligesom der den 6. januar 2017 afholdes et generelt
ledningsejermøde, der kan medføre en ændret prioritering af strækninger på
grund af forskellige ledningsaktiviteter.

Da der således kan forekomme omprioriteringer eller helt
udskydelse af projekter efter prioriteringen, og da der i de seneste par år er
indkommet fordelagtige priser på asfaltarbejder, er der opstillet en
projektliste, der rummer projekter til en samlet anlægssum, der overslagsmæssigt
udgør cirka 34,5 mio. kr. De med grønt
markerede projekter udgør en overslagsmæssig anlægssum på ca. 18 mio. kr.
Såfremt tilbudsindhentningen på de udvalgte projekter ligger under budgetrammen
på cirka 17 mio. kr. (10 mio. kr. + 7,1 mio. kr.), vil administrationen
overveje igangsættelse af flere projekter fra listen.

**Økonomiske konsekvenser**

Der er afsat et rådighedsbeløb på 10 mio. kr. i 2017 til
ekstraordinær vejvedligeholdelse i byområder. Økonomichefen bemærker, at
restrådighedsbeløbet i 2017 udgør 0 kr.

Der er afsat et rådighedsbeløb på 17.771.000 kr. til
vejvedligeholdelse inklusiv funktionskontrakten. Rådighedsbeløbet til
funktionskontrakten blev af kommunalbestyrelsen frigivet den 21. december 2010
for hele den 15-årige periode, hvori kontrakten løber. Derudover blev budgettet
til funktionskontrakten justeret med 700.000 kr. årligt som følge af
budgetaftale 2015-2018 for at sikre bedre kvalitet af vejbelægningen på stier
og stærkt trafikerede veje. For 2017 udgør budgettet 8.274.000 kr.

Det resterende beløb til vejvedligeholdelse i 2017 er lige
nu fordelt således: cirka 7,1 mio. kr. til asfalt- og belægningsarbejder i
byområder, 2,3 mio. kr. til ekstraarbejder, kantarbejder og tilsyn i
forbindelse med funktionskontrakten. Disse beløb har tidligere været frigivet
for henholdsvis en 4-årig og en 3-årig periode i forbindelse med indgåelse af
en partneringaftale i forhold til belægningsarbejder og skal nu frigives hvert
år.

Økonomistaben foreslår, at alle beløbene frigives frem til
år 2025 i lighed med beløbet til funktionskontrakten, således at hele beløbet
på cirka 17,8 mio. kr. til vejvedligeholdelse fast vil være frigivet.

**Bilag**

|  |  |
| --- | --- |
| Bilag 1 Asfaltarbejder og andre belægningsprojekter i byområder i 2017 udkast | 326-2017-6841 |
| Bilag 2 Kort med Belægningsprojekter i byområder 2017 | 326-2017-6838 |